-----------------------------------------------------------------------
  1. ปัจจัยเสี่ยง

  -----------------------------------------------------------------------

บริษัทฯ เล็งเห็นความสำคัญ ต่อการบริหารและจัดการความเสี่ยงขององค์กรอย่างเป็นระบบ
โดยมีคณะกรรมการบริหารความเสี่ยง ทำหน้าที่ประเมินความเสี่ยงที่อาจเกิดขึ้น
เพื่อกำหนดกลยุทธ์ให้สอดคล้องกับวัตถุประสงค์และเป้าหมายของบริษัทฯ อย่างไรก็ตาม แม้ว่าบริษัทฯ
ได้ให้ความสำคัญในการบริหารความเสี่ยง บริษัทฯและบริษัทย่อย ยังคงมีปัจจัยเสี่ยงในรอบปี 2553
สรุปได้ดังนี้

1.  ความเสี่ยงในการประกอบธุรกิจหม้อแปลงไฟฟ้าระบบจำหน่าย

  1.1 ความเสี่ยงในการพึ่งพาลูกค้าหม้อแปลงไฟฟ้าระบบจำหน่ายเฉพาะราย

รายได้ของบริษัทฯ ส่วนใหญ่มาจากการขายหม้อแปลงไฟฟ้าระบบจำหน่าย ในปี 2551 2552 และ
2553 บริษัทฯ มีรายได้จากการขายหม้อแปลงไฟฟ้าระบบจำหน่ายให้แก่ การไฟฟ้าส่วนภูมิภาค
และการไฟฟ้านครหลวงเป็นจำนวนเงินรวม 439.16 ล้านบาท 422.29 ล้านบาท และ 312.35
ล้านบาท หรือคิดเป็นร้อยละ 26.40 ร้อยละ 33.06 และ ร้อยละ 19.43 ตามลำดับ
ของรายได้จากการขายและบริการของบริษัทฯ
อย่างไรก็ตามหากพิจารณาจากยอดรายได้รวมทุกกลุ่มลูกค้าในปี 2553 ซึ่งมีจำนวน 1,614 ล้านบาท
เพิ่มขึ้น334 ล้านบาทเมื่อเปรียบเทียบกับปี 2552 หรือเพิ่มขึ้นร้อยละ 26.09 บริษัทฯ จึงเล็งเห็นว่า
สัดส่วนของรายได้ในกลุ่มลูกค้าต่างๆ มีการกระจายตัวที่ดีขึ้น
ทำให้ความเสี่ยงในการพึ่งพาลูกค้าเฉพาะรายลดลง

1.2 ความเสี่ยงจากความผันผวนของราคาวัตถุดิบในการผลิตหม้อแปลงไฟฟ้าระบบจำหน่าย

ในปี 2553 บริษัทฯ มีรายได้หลักจากการขายหม้อแปลงไฟฟ้าระบบจำหน่าย
ซึ่งการผลิตหม้อแปลงไฟฟ้าระบบจำหน่ายต้องใช้วัตถุดิบทั้งจากในประเทศ และต่างประเทศ เช่น
เหล็กซิลิคอน ลวดทองแดง ทองแดงแผ่น เป็นต้น โดยต้นทุนวัตถุดิบคิดเป็นประมาณร้อยละ 80
ของต้นทุนการผลิตหม้อแปลงไฟฟ้าระบบจำหน่ายทั้งหมด ดังนั้นบริษัทฯ
อาจได้รับผลกระทบจากความผันผวนของราคาวัตถุดิบในตลาดโลก
ดังจะเห็นได้จากราคาเหล็กซิลิคอนที่บริษัทฯ จัดซื้อมีราคาเฉลี่ยในปี 2553
ได้ปรับตัวลดลงเมื่อเทียบกับปี 2552 ร้อยละ 40.99 ราคาทองแดงและทองแดงแผ่นที่บริษัทฯ
จัดซื้อในปี 2553 ปรับตัวสูงขึ้นเมื่อเทียบกับปี 2552 ร้อยละ 20.83
ซึ่งการเปลี่ยนแปลงของราคาวัตถุดิบดังกล่าวมานี้
ทำให้ผลกระทบที่มีต่อต้นทุนรวมในการผลิตหม้อแปลงไฟฟ้าเปลี่ยนแปลงเพียงเล็กน้อย
อย่างไรก็ตามการที่บริษัทฯ มีประสบการณ์ในการผลิตหม้อแปลงไฟฟ้าระบบจำหน่ายกว่า 29 ปี
ทำให้บริษัทฯ เข้าใจวัฎจักรราคาวัตถุดิบ และบริษัทฯ
ได้มีการวางแผนการจัดหาวัตถุดิบและมีการสำรองวัตถุดิบเพื่อใช้ในการผลิตได้ประมาณ 3 เดือน
นอกจากนั้นราคาวัตถุดิบที่ผันผวนมิได้มีผลกระทบเฉพาะบริษัทฯ เท่านั้น
แต่มีผลกระทบกับผู้ผลิตหม้อแปลงไฟฟ้าทุกราย

1.3 ความเสี่ยงจากคุณภาพวัตถุดิบในการผลิตหม้อแปลงไฟฟ้าระบบจำหน่าย

หม้อแปลงไฟฟ้าเป็นอุปกรณ์สำคัญในระบบส่งกำลังไฟฟ้า
หากเกิดการชำรุดเสียหายจะส่งผลกระทบต่อผู้ใช้ไฟฟ้าทั้งโรงงานอุตสาหกรรมและบ้านพักอาศัยเป็นอย่างมาก
ดังนั้น หม้อแปลงไฟฟ้าจะต้องผลิตให้มีคุณภาพสูง จึงจำเป็นต้องมีการคัดเลือกวัตถุดิบที่ใช้ในการผลิต
ได้แก่ เหล็กซิลิคอน, ลวดทองแดง, ทองแดงแผ่น, กระดาษฉนวน, น้ำมันหม้อแปลง,
ตัวถังหม้อแปลงไฟฟ้า อย่างมีคุณภาพตามมาตรฐาน
เพื่อป้องกันความเสี่ยงจากปัญหาวัตถุดิบไม่ได้มาตรฐาน บริษัทฯ
ได้จัดทำขั้นตอนการทำงานตามมาตรฐาน ISO 9001 ประกอบด้วยขั้นตอนการออกแบบ,
กำหนดคุณสมบัติของวัตถุดิบที่ใช้ในการผลิตหม้อแปลง โดยมีการตรวจสอบ ทดสอบ
คัดเลือกผู้ส่งมอบที่มีคุณสมบัติตามที่ต้องการ มีการตรวจรับวัตถุดิบ เพื่อให้มั่นใจได้ว่าวัตถุดิบที่บริษัทฯ
สั่งเข้ามาใช้ในการผลิตเป็นไปตามคุณสมบัติที่กำหนด มีคุณภาพตามมาตรฐาน

1.4 ความเสี่ยงจากการพึ่งพาบุคลากรที่มีความชำนาญในการผลิตหม้อแปลงไฟฟ้าระบบจำหน่าย

ในปี 2553 รายได้จากการขายและบริการของบริษัทฯ ร้อยละ 90
มาจากการขายหม้อแปลงไฟฟ้าระบบจำหน่าย ซึ่งเป็นสินค้าที่ต้องอาศัยบุคลากรที่มีประสบการณ์
ความรู้ความชำนาญ
เพื่อผลิตและพัฒนาคุณภาพของหม้อแปลงไฟฟ้าระบบจำหน่ายให้มีคุณภาพและเป็นที่ยอมรับ
ซึ่งคุณภาพของหม้อแปลงไฟฟ้าระบบจำหน่ายจะเป็นปัจจัยสำคัญต่อความสามารถในการแข่งขันของบริษัทฯ
ดังนั้นการพึ่งพาบุคลากรที่มีความรู้
ความชำนาญเฉพาะทางจึงมีความสำคัญต่อการผลิตหม้อแปลงไฟฟ้าระบบจำหน่าย
ซึ่งการสูญเสียบุคลากรที่มีความรู้ความชำนาญอาจจะส่งผลกระทบต่อการดำเนินงานของบริษัทฯ ได้
แต่เนื่องจากบริษัทมีระบบการดำเนินงานที่ดี เป็นไปตามมาตรฐานการดำเนินงาน ISO 9001
ซึ่งตามมาตรฐาน ISO จะมีการกำหนดวิธีปฏิบัติงาน การฝึกอบรม และขั้นตอนในการปฏิบัติงาน
ซึ่งในกรณีที่รับพนักงานใหม่จะช่วยให้พนักงานใหม่สามารถทำความเข้าใจขั้นตอนการทำงาน
ซึ่งจะทำให้พนักงานสามารถปฏิบัติงานจริงได้อย่างรวดเร็ว รวมทั้งบริษัทฯ
ยังมีการจัดอบรมเพื่อพัฒนาคุณภาพพนักงานอย่างต่อเนื่อง นอกจากนี้บริษัทฯ
ยังมีการให้ผลประโยชน์และมีมาตรการจูงใจแก่พนักงานต่างๆ เช่น กองทุนสำรองเลี้ยงชีพ
เงินรางวัลประจำปี รางวัลตอบแทนพิเศษสำหรับพนักงานที่ร่วมงานกับบริษัทฯ มานาน
ซึ่งมาตรการเหล่านี้มีส่วนช่วยในการลดการสูญเสียบุคลากร

2. ความเสี่ยงในการประกอบธุรกิจพลังงานแสงอาทิตย์

2.1 ความเสี่ยงจากการขาดแคลนวัตถุดิบหลักและการเปลี่ยนแปลงของราคาวัตถุดิบ

ในการดำเนินธุรกิจของบริษัท เอกรัฐโซล่าร์ จำกัด (บริษัทย่อย) โครงสร้างทางต้นทุนร้อยละ 80
มากจากต้นทุนวัตถุดิบ โดยเฉพาะอย่างยิ่งประมาณร้อยละ 60-70
ของต้นทุนการผลิตจะมาจากต้นทุนซิลิคอนเวเฟอร์ ที่ต้องนำเข้าจากต่างประเทศ

ในช่วงที่ผ่านมาอุตสาหกรรมการผลิตซิลิคอนต้องผลิตเพื่อใช้ในอุตสาหกรรมเซมิคอนดัคเตอร์ส่วนหนึ่ง
ซึ่งต้องการซิลิคอนที่มีความบริสุทธิ์มาก และอีกส่วนหนึ่งก็เพื่อใช้ในอุตสาหกรรมเซลล์แสงอาทิตย์
อย่างไรก็ตามในปัจจุบัน จำนวนผู้ผลิตซิลิคอนได้เพิ่มขึ้นเป็นจำนวนมากนอกเหนือจากยุโรป
โดยเฉพาะใน เอเชีย รัสเซีย และสหรัฐอเมริกา
จึงทำให้อัตราการผลิตซิลิคอนมีอัตราที่สูงกว่าอัตราความต้องการ โดยเฉพาะในปี 2554 เป็นต้นไป
ดังนั้นความไม่เพียงพอของซิลิคอนซึ่งเป็นวัตถุดิบหลักในการผลิตซิลิคอนเวเฟอร์ จึงมีแนวโน้มที่ดีขึ้น
ซึ่งทางบริษัท เอกรัฐโซล่าร์ จำกัด
ได้ติดต่อและสร้างความสัมพันธ์อันดีกับผู้ผลิตหลายรายในแต่ละประเทศดังกล่าว
และสำหรับการที่ซิลิคอนเวเฟอร์มีราคาที่เปลี่ยนแปลงง่ายนั้นบริษัทย่อย
ได้มีการจัดการโดยมีการจัดซื้อทั้งแบบระยะสั้น ระยะกลาง และระยะยาว
จึงมั่นใจได้แม้ราคาวัตถุดิบจะปรับราคาขึ้นลงอย่างไรบริษัทย่อยจะมีวัตถุดิบเพื่อใช้ในการผลิตในราคาที่เหมาะสม
และมีปริมาณเพียงพอต่อความต้องการ

2.2 ความเสี่ยงจากข้อบกพร่องของวัตถุดิบที่ไม่มีคุณภาพและความเสียหายจากกระบวนการผลิต

อย่างที่กล่าวไว้แล้วว่าวัตถุดิบหลักที่ใช้ในการผลิตโซล่าร์เซลล์นั้น ประมาณร้อยละ 60-70 เป็น
ซิลิคอนเวเฟอร์
ดังนั้นหากวัตถุดิบหลักดังกล่าวไม่มีคุณภาพจะส่งผลต่อการผลิตและการส่งมอบเป็นอย่างมาก
โดยเฉพาะการส่งมอบให้ลูกค้าที่มีคำสั่งซื้อในปริมาณมาก

ดังนั้น เพื่อให้มีความมั่นใจว่าวัตถุดิบที่ได้มามีคุณภาพอย่างสม่ำเสมอบริษัทย่อย
จะมีการสั่งซื้อวัตถุดิบจากแหล่งผลิตโดยตรงซึ่งมีความน่าเชื่อถือและมีการซื้อมาเพื่อตรวจและทดสอบหาประสิทธิภาพก่อน
เมื่อแน่ใจว่าผู้ผลิตแต่ละรายสามารถส่งมอบวัตถุดิบที่มีคุณภาพสม่ำเสมอให้แล้ว
จึงจะมีการสั่งซื้อในระยะยาว
และในการสั่งซื้อแต่ละครั้งหน่วยงานตรวจรับจะสุ่มตรวจและทดสอบคุณภาพของวัตถุดิบที่มาทุกครั้งตามแผนการสุ่มที่กำหนดไว้อย่างเคร่งครัด

สำหรับกระบวนการผลิตแผ่นโซล่าร์เซลล์ของบริษัทย่อยนั้น
เนื่องจากเป็นเทคโนโลยีใหม่ล่าสุดมีการผลิตด้วยเครื่องจักรที่ทันสมัยควบคุมด้วยคอมพิวเตอร์ทุกขั้นตอนเป็นการผลิตแบบต่อเนื่อง
หากเครื่องจักรที่ใช้ในการผลิต
ผลิตสินค้าออกมาแล้วคุณภาพของสินค้าที่ได้จากกระบวนการผลิตมีความเบี่ยงเบนไม่เป็นไปตามข้อกำหนดจะส่งผลเป็นอย่างมากต่อลูกค้า
บริษัทย่อยได้มีการควบคุมโดยจะมีผู้เชี่ยวชาญประจำเครื่องจักรแต่ละเครื่องซึ่งผ่านการอบรมเฉพาะเครื่องคอยดูแล
หากพบแนวโน้มของปัญหาหรือโอกาสที่จะเกิดปัญหา
หรือหากมีสิ่งผิดปกติเกิดขึ้นจะมีการรายงานเพื่อดำเนินการป้องกันแก้ไขทันท่วงที
โดยเจ้าหน้าที่ผู้เชี่ยวชาญประจำเครื่องจักรแต่ละเครื่อง
และจะมีการประสานงานกับผู้ผลิตเครื่องจักรตลอดเวลา
ทั้งยังมีการเชื่อมต่อข้อมูลการทำงานของเครื่องจักรทางอินเทอร์เนต
ไปยังบริษัทผู้ผลิตเครื่องจักรเพื่อเฝ้าระวังดูสภาพการทำงานของเครื่อง
จึงทำให้มั่นใจได้ว่ากระบวนการผลิตของบริษัทย่อย จะอยู่ภายใต้สภาวะควบคุมตลอดเวลา

2.3 ความเสี่ยงในการพึ่งพาลูกค้าเฉพาะราย

ตามที่กลุ่มสหภาพยุโรปมีนโยบายสนับสนุนการผลิตไฟฟ้าจากพลังงานแสงอาทิตย์
ส่งเสริมการติดตั้งระบบเซลล์แสงอาทิตย์บนหลังคาอาคารสิ่งปลูกสร้าง
โดยมีกฎหมายกำหนดซื้อคืนไฟฟ้าจากผู้ผลิตไฟฟ้าด้วยเซลล์แสงอาทิตย์
ทำให้ตลาดผู้ใช้ในกลุ่มสหภาพยุโรปมีการขยายตัวอย่างมาก บริษัท เอกรัฐโซล่าร์ จำกัด
ได้รับคำสั่งซื้อจากลูกค้าในกลุ่มสหภาพยุโรปเป็นจำนวนมาก หากลูกค้าดังกล่าวมีการยกเลิกคำสั่งซื้อ
หรือรัฐบาลของกลุ่มสหภาพยุโรปลดการสนับสนุนการผลิตไฟฟ้าจากพลังงานแสงอาทิตย์ลง
จะทำให้มีผลกระทบรายได้ของบริษัท เอกรัฐโซล่าร์ จำกัด อย่างมีนัยสำคัญ
แต่เนื่องจากนโยบายในการสนับสนุนและส่งเสริม ได้ออกมาเป็นกฎหมายที่ชัดเจน
การยกเลิกกฎหมายทำได้ยาก นอกจากนี้ในปัจจุบันบริษัท เอกรัฐโซล่าร์ จำกัด
ยังมีการขยายกลุ่มลูกค้าออกไปยังประเทศในแถบอาเซียน

2.4 ความเสี่ยงจากการรับซื้อพลังงานของภาครัฐ

ตามที่สำนักนโยบายพลังงานแห่งชาติ
ได้ประกาศนโยบายหยุดการรับคำร้องขอขายไฟฟ้าจากโครงการพลังงานแสงอาทิตย์
ตลอดจนมีการชะลอการทำสัญญาซื้อขายไฟฟ้า สำหรับโครงการที่ได้ผ่านการพิจารณารับซื้อไฟฟ้าแล้ว
ส่งผลให้ลูกค้าของบริษัทฯ ซึ่งเป็นกลุ่มผู้ผลิตไฟฟ้าจากแสงอาทิตย์ชะลอการดำเนินการโครงการ ทั้งนี้
หากนโยบายดังกล่าวมีการเปลี่ยนแปลงและมีการสนับสนุนการรับซื้อไฟฟ้าจากโครงการผลิตไฟฟ้าด้วยพลังงานแสงอาทิตย์
คาดว่าบริษัทฯ จะมีรายได้จากลูกค้าในกลุ่มผู้ผลิตไฟฟ้าจากแสงอาทิตย์เพิ่มมากขึ้น

3. ความเสี่ยงด้านการเงิน

1.  ความเสี่ยงจากความผันผวนของอัตราดอกเบี้ย

บริษัทฯ มีความเสี่ยงจากอัตราดอกเบี้ยเกิดจากความผันผวนของอัตราดอกเบี้ยในตลาด
เนื่องจากบริษัทฯ มีวงเงินสินเชื่อจากธนาคารพาณิชย์ โดยธนาคารได้กำหนดอัตราดอกเบี้ยต่างๆ
ตามลักษณะและวัตถุประสงค์ของวงเงินที่ใช้ ดังนี้

1. วงเงินกู้ยืม คิดอัตราดอกเบี้ยในอัตรา MLR ต่อปี

2. วงเงินเลตเตอร์ออฟเครดิต และหรือ ทรัสต์รีซีทส์ และหรือ
เงินกู้ยืมระยะสั้นหรือวงเงินหนังสือค้ำประกัน
โดยหากเงินกู้เป็นสกุลเงินบาทคิดอัตราดอกเบี้ยในอัตรา MOR ต่อปี
และหากเงินกู้เป็นสกุลเงินตราต่างประเทศธนาคารจะกำหนดอัตราดอกเบี้ย SIBOR หรือ LIBOR
จากอัตราสูงสุดที่เสนอให้กู้หรือตามแต่ธนาคารจะพิจารณากำหนดในแต่ละครั้ง
ในวันก่อนหน้าวันเริ่มต้นของงวดเวลาดอกเบี้ยในแต่ละงวด 2 วันทำการ

ดังนั้นบริษัทฯ
จึงมีความเสี่ยงจากความผันผวนของอัตราดอกเบี้ยซึ่งอาจเปลี่ยนแปลงขึ้นหรือลงตามสภาวะตลาด
โดยอัตราดอกเบี้ยในปี 2552 และ 2553 สำหรับอัตราดอกเบี้ย MLR เท่ากับร้อยละ 6.25 และ
ร้อยละ 6.50 และ สำหรับอัตราดอกเบี้ย MOR เท่ากับร้อยละ 6.75 และ ร้อยละ 7.00
ตามลำดับ ซึ่งการเปลี่ยนแปลงของอัตราดอกเบี้ยดังกล่าวมีการเปลี่ยนแปลงน้อยมาก ดังนั้นบริษัทฯ
จึงมิได้ใช้ตราสารอนุพันธ์ทางการเงินเพื่อป้องกันความเสี่ยงดังกล่าว

  3.2 ความเสี่ยงจากความผันผวนของอัตราแลกเปลี่ยน

บริษัทฯ มีการสั่งซื้อวัตถุดิบเพื่อผลิตหม้อแปลงไฟฟ้าระบบจำหน่ายจากต่างประเทศ เช่น เหล็กซิลิคอน
ขดลวดที่ใช้ผลิตหม้อแปลงแบบแห้ง รวมทั้งบริษัท เอกรัฐโซล่าร์
จำกัดซึ่งดำเนินธุรกิจพลังงานแสงอาทิตย์ ต้องนำเข้าวัตถุดิบหลัก คือ ซิลิคอนเวเฟอร์
รวมทั้งวัตถุดิบในการผลิตอื่นๆ อีกบางชนิดจากต่างประเทศ
ซึ่งการเสนอราคาและการชำระเงินค่าวัตถุดิบจะใช้เงินเหรียญสหรัฐและเงินยูโรเป็นหลัก
ทั้งนี้บริษัทฯ และบริษัทย่อยได้มีการทำสัญญาป้องกันความเสี่ยงไว้ โดยบริษัทฯ
ได้ขอวงเงินสัญญาป้องกันความเสี่ยงด้านอัตราแลกเปลี่ยน จำนวน 3.1 ล้านเหรียญสหรัฐ
จากธนาคารพาณิชย์แห่งหนึ่ง และมีการติดตามดูอัตราแลกเปลี่ยนอย่างใกล้ชิด
พร้อมทั้งพิจารณาถึงปัจจัยอื่นๆ ที่เกี่ยวข้อง เพื่อลดความเสี่ยงจากความผันผวนของอัตราแลกเปลี่ยน
และเพิ่มประสิทธิภาพในการบริหารการเงิน

  4. ความเสี่ยงเนื่องจากปัจจัยทางเศรษฐกิจและการเมือง

สภาวะเศรษฐกิจของประเทศไทยในปี 2553 มีการเจริญเติบโตของผลิตภัณฑ์มวลรวมภายในประเทศ
(GDP) อยู่ในเกณฑ์ที่สูง แต่อย่างไรก็ตามในภาคการผลิตนั้นยังคงมีความไม่แน่นอน
แม้ว่าปัญหาโครงการมาบตาพุด จะสามารถคลี่คลายได้ในระดับหนึ่ง
แต่การลงทุนขนาดใหญ่ยังคงชะลอตัว อีกทั้งปัญหาทางการเมืองที่ยังคงมีความวุ่นวาย
ซึ่งมีผลกระทบต่อการตัดสินใจลงทุน

การขยายตัวทางเศรษฐกิจในปี 2554 คาดว่าจะไม่สูงเท่าปี 2553
เนื่องจากสภาวะถดถอยทางเศรษฐกิจของคู่ค้า เช่น ประเทศในแถบยุโรป
และประเทศสหรัฐอเมริกา รวมไปถึงการแข็งค่าอย่างต่อเนื่องของเงินบาท
และอัตราดอกเบี้ยที่เพิ่มขึ้น ซึ่งจะเป็นปัจจัยทำให้ภาคการส่งออกของประเทศไทยไม่ดีเท่าที่ควร
ดังนั้นในภาคการผลิตจึงเป็นการผลิตเพื่อบริโภคในประเทศหรือเฉพาะในภูมิภาคเท่านั้น

อย่างไรก็ตาม กลุ่มธุรกิจพลังงานทางเลือก เช่น โรงไฟฟ้าพลังงานแสงอาทิตย์ (Solar Farm)
โรงไฟฟ้าพลังงานลม (Wind Power) และโรงไฟฟ้าชีวมวล (Bio Mass)
ยังคงมีการขยายตัวอย่างต่อเนื่อง แต่ทั้งนี้ภาครัฐจะต้องมีความชัดเจนในการสนับสนุนผู้ลงทุน
ซึ่งจะทำให้บริษัทฯ
มีรายได้เพิ่มขึ้นเนื่องจากโครงการดังกล่าวข้างต้นจะมีการใช้หม้อแปลงขนาดใหญ่เป็นจำนวนมาก
และบริษัทฯ
ได้เตรียมพร้อมในด้านการผลิตเพื่อรองรับความต้องการหม้อแปลงไฟฟ้าให้ทันความต้องการสำหรับโครงการดังกล่าวไว้แล้ว

ในด้านเสถียรภาพทางการเมือง และความขัดแย้งในภาคประชาชน จะยังคงเป็นปัจจัยที่กดดัน
และเป็นอุปสรรคต่อการขยายตัวทางเศรษฐกิจ ทั้งในด้านการลงทุน
และการขยายตัวในภาคอุตสาหกรรม